La sediul Inspectoratului pentru Situații de Urgență (ISU) Neamț, a avut loc Cercul pastoral-misionar al clerului militar din Ministerul Afacerilor Interne, din regiunea Moldovei.
Activitatea a început cu o slujbă de mulțumire pentru toate binefacerile primite de la Dumnezeu, la troița din curtea inspectoratului. La ceremonie au luat parte și salvatorii aflați în tura de serviciu.
Întâlnirea a inclus dezbateri privind rolul pompierilor în comunitate, subliniind importanța credinței în Dumnezeu pentru reușita misiunilor zilnice. Reuniunea a fost prezidată de preotul militar Felix Iulian Radu, șeful Secției Asistență Religioasă din cadrul M.A.I.
Un aspect esențial discutat a fost rolul preotului în viața salvatorilor, acela de a spori credința lor în Dumnezeu.
Preotul militar Felix Iulian Radu a subliniat importanța credinței în orice comunitate. „Să oferim bunătate fără să cerem nimic în schimb, să respectăm poruncile biblice, să păstrăm vie memoria și dragostea față de locurile natale și oameni sunt sfaturi de urmat indiferent de vârstă, profesie sau de credință”.
Denisa POPA
Foto: ISU Neamț